## Rješenje kojim se društvu Auctor d.o.o., Zagreb, odobrava se objavljivanje ponude za preuzimanje društva Slavonski zatvoreni investicijski fond s javnom ponudom - dioničko društvo, Zagreb

### NN 47/2011 (26.4.2011.), Rješenje kojim se društvu Auctor d.o.o., Zagreb, odobrava se objavljivanje ponude za preuzimanje društva Slavonski zatvoreni investicijski fond s javnom ponudom - dioničko društvo, Zagreb

HRVATSKA AGENCIJA ZA NADZOR FINANCIJSKIH USLUGA

1079

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, povodom Zahtjeva društva Auctor d.o.o., Zagreb, Dežmanova 5, za odobrenje objavljivanja ponude za preuzimanje društva Slavonski zatvoreni investicijski fond s javnom ponudom – dioničko društvo, Zagreb, Vončinina 2, na sjednici održanoj 14. travnja 2011., donijela je

RJEŠENJE

1. Društvu Auctor d.o.o., Zagreb, Dežmanova 5, odobrava se objavljivanje ponude za preuzimanje društva Slavonski zatvoreni investicijski fond s javnom ponudom – dioničko društvo, Zagreb, Vončinina 2.

2. Ovo Rješenje objavit će se u »Narodnim novinama«.

Obrazloženje

I/ Društvo Auctor d.o.o., Zagreb, Dežmanova 5 (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 16. ožujka 2011., na temelju odredbe članka 24. stavak 1. Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje društva Slavonski zatvoreni investicijski fond s javnom ponudom – dioničko društvo, Zagreb, Vončinina 2, ponudu za preuzimanje i isprave iz članka 22. stavak 3. Zakona, a dana 31. ožujka i 14. travnja 2011. tražene izmjene i dopune teksta ponude za preuzimanje.

II/ Slavonski zatvoreni investicijski fond s javnom ponudom – dioničko društvo, Zagreb, Vončinina 2, kao dioničko društvo kojim upravlja SL-Invest društvo s ograničenom odgovornošću za upravljanje investicijskim fondovima, Zagreb, Vončinina 2 je dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, 74/09, dalje: ZTK).

Prema javno dostupnim podacima Zagrebačke burze d.d., dionice društva Slavonski zatvoreni investicijski fond s javnom ponudom – dioničko društvo, Zagreb, Vončinina 2 (dalje u tekstu: Ciljno društvo), uvrštene su na uređenom tržištu (Redovito tržište) Zagrebačke burze d.d., Zagreb (dalje u tekstu: ZSE).

Stoga je navedeno društvo, sukladno odredbi članka 2. stavak 1. točka 1. podtočka a) alineja 1. Zakona, ciljno društvo.

III/ Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1. u vezi s člankom 5. stavak 1. Zakona, 24. veljače 2011., stjecanjem 829.026 redovnih dionica Ciljnog društva, pojedinačne nominalne vrijednosti 90,00 kn, ukupne nominalne vrijednosti 74.612.340,00 kn, što predstavlja 24,77% udjela u temeljnom kapitalu Ciljnog društva i daje 24,77% glasova od ukupnog broja glasova koje daju dionice Ciljnog društva s pravom glasa.

Predmetne dionice Ciljnog društva, Ponuditelj je stekao transakcijom zaključenom na ZSE, 24. veljače 2011. godine.

Nakon predmetnog stjecanja Ponuditelj, zajedno s prethodno stečenih 754.851 redovnu dionicu Ciljnog društva, drži ukupno 1.583.877 redovnih dionica Ciljnog društva s pravom glasa, pojedinačne nominalne vrijednosti 90,00 kn, ukupne nominalne vrijednosti 142.548.930,00 kn, što predstavlja 47,33% udjela u temeljnom kapitalu Ciljnog društva i daje 47,33% glasova od ukupnog broja glasova koje daju dionice Ciljnog društva s pravom glasa.

IV/ Ponuditelj u ponudi za preuzimanje Ciljnog društva, djeluje zajednički s društvom Laguna Novigrad d.d., Novigrad, Škverska 8. Odnos zajedničkog djelovanja, u smislu odredbe članka 5. stavak 1. Zakona, uspostavljen je Sporazumom o zajedničkom djelovanju, sklopljenim 24. veljače 2011. između Ponuditelja i društva Laguna Novigrad d.d., Novigrad.

Ponuditelj i osoba s kojom djeluje zajednički, na dan nastanka obveze na objavljivanje ponude za preuzimanje drže ukupno 1.616.377 redovnih dionica Ciljnog društva, s pravom glasa, pojedinačne nominalne vrijednosti 90,00 kn, ukupne nominalne vrijednosti 145.473.930,00 kn, što predstavlja 48,30% udjela u temeljnom kapitalu Ciljnog društva i daje 48,30% glasova od ukupnog broja glasova koje daju dionice Ciljnog društva s pravom glasa.

V/ Cijena koju se Ponuditelj u ponudi za preuzimanje obvezuje platiti po dionici iznosi 27,00 kn. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze iznosi 27,00 kuna, dok osoba s kojom Ponuditelj djeluje zajednički u navedenom razdoblju nije stjecala dionice Ciljnog društva.

Sukladno potvrdi ZSE od 1. ožujka 2011., dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. Zakona, iznosi 26,90 kn.

Slijedom navedenog, utvrđeno je da je cijena izražena u ponudi za preuzimanje u iznosu od 27,00 kn po dionici, određena u skladu s odredbom članka 16. stavak 2. i 3. Zakona.

VI/ Ponuditelj i osoba koja s njim djeluje zajednički drže 1.616.377 redovnih dionica Ciljnog društva, a temeljni kapital Ciljnog društva podijeljen je na 3.346.418 redovnih dionica, nominalne vrijednosti 90,00 kuna, pa je stoga, sukladno odredbi članka 19. stavak 1. Zakona, potrebno osigurati novčana sredstva za plaćanje preostalih 1.730.041 redovnu dionicu Ciljnog društva.

Uvidom u potvrdu Središnjeg klirinškog depozitarnog društva d.d., Zagreb (dalje: SKDD), kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, izdvojio novčana sredstva na poseban račun SKDD-a, u korist osoba koje će pohraniti svoje dionice u ponudi za preuzimanje.

VII/ Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, na temelju odredbe članka 24. stavak 3. Zakona, odlučeno je kao u točki 1. izreke.

VIII/ Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 141/10).

IX/ Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/11-10/6
Urbroj: 326-111-11-11
Zagreb, 14. travnja 2011.

Zamjenik predsjednika Uprave
Željko Kopčić, v. r.

Rješenje, NN 47/2011-1079